Ehdotus: neuvoston asetus muiden kuin Luoteis-Atlantin kalastusjärjestön (NAFO) sopimuspuolten lipun alla purjehtiviin aluksiin sovellettavista eräistä valvontatoimenpiteistä /* KOM/99/0570 lopull. - CNS 99/0231 */



Virallinen lehti nro C 056 E , 29/02/2000 s. 0001 - 0003



Ehdotus: NEUVOSTON ASETUS muiden kuin Luoteis-Atlantin kalastusjärjestön (NAFO) sopimuspuolten lipun alla purjehtiviin aluksiin sovellettavista eräistä valvontatoimenpiteistä (komission esittämä) PERUSTELUT Luoteis-Atlantin kalastusjärjestö (NAFO), johon Euroopan yhteisökin kuuluu, on ottanut käyttöön ankaria toimenpiteitä kalavarojen säilyttämiseksi järjestön toimivaltaan kuuluvilla alueilla. Eräitä tärkeitä kalakantoja on asetettu pyyntikieltoon. NAFO-sääntelyalueella harjoitetaan pääasiassa sellaista useiden lajien kalastusta, jossa ei ole mahdollista rajoittua yhteen lajiin ilman että sivusaaliina tulisi muita lajeja. Sen vuoksi NAFOn säilyttämistoimenpiteisiin sisältyy erityisiä sääntöjä sivusaaliista, pyydyksiä koskevia rajoituksia sekä joukko muita teknisiä toimenpiteitä, joiden tavoitteena on ottaa huomioon tämä kyseisten kalakantojen välinen suhde. Järjestö on havainnut siihen kuulumattomien maiden lipun alla purjehtivien alusten harjoittavan NAFO-sääntelyalueella laajamittaista kalastusta noudattamatta vahvistettuja säilyttämistoimenpiteitä. Näiden alusten pääasialliset kohdelajit ovat turska (joka on ollut pyyntikiellossa jo 1990-luvun alkupuolelta lähtien) ja punasimppu (jonka osalta on viime vuosina jouduttu ottamaan käyttöön entistä tiukempia pyyntirajoituksia). Muiden kuin NAFOn sopimuspuolten kalastustoimintaa käsittelevä pysyvä komitea STACFAC (Standing Committee on Fishing Activities of non-Contracting Parties) perustettiin 1990, ja siitä lähtien NAFO on johdonmukaisesti ilmoittanut näille kolmansille maille aina, kun niiden alusten on havaittu harjoittavan kalastustoimintaa NAFO-sääntelyalueella. Jo monen vuoden ajan se on pyytänyt, että nämä valtiot joko liittyisivät NAFOon tai suostuisivat soveltamaan sen vahvistamia säilytystoimenpiteitä. Tästä huolimatta muiden kuin NAFOn sopimuspuolten alukset eivät ole lopettaneet kalastustoimintaansa. Näissä olosuhteissa sopimuspuolet ovat sopineet, että on tarpeen vastustaa tällaista toimintaa, joka uhkaa vahvistettujen säilyttämistoimenpiteiden tehoa. Mahdollisista vastatoimenpiteistä on keskustelu STACFAC:ssa usean vuoden ajan. Vuoden 1997 ylimääräisissä kokouksissa päätettiin suunnitella aluksiin kohdennettavia toimenpiteitä. Kahdesta asiasta oli kuitenkin erimielisyyttä aivan neuvottelujen loppuvaiheeseen asti: toinen näistä koski suhtautumista monilajikalastukseen ja toinen liittyi eräiden sopimuspuolten yrityksiin saada NAFOn hyväksyntä omille satamien välitöntä sulkemista koskeville järjestelmille. Näiden osalta päädyttiin toisaalta määräämään mahdollisuudesta kieltää epäilyttävissä tapauksissa kaikki saaliin purkamiset aluksesta ja toisaalta ottamaan käyttöön puolueeton vastuuvapauslauseke, joka liittyy valtioiden itsemääräämisoikeuden käyttöön kansainvälisen oikeuden mukaisesti niiden alueella sijaitsevissa satamissa. Tämän perusteella NAFOn yleisneuvosto hyväksyi vuonna 1997 pidetyssä yhdeksännessätoista vuosikokouksessaan suunnitelman, joka tähtää siihen, että muiden kuin sopimuspuolten alukset noudattaisivat NAFOssa vahvistettuja säilyttämis- ja valvontatoimenpiteitä. Suunnitelmassa määrätään, että havaittaessa muun kuin sopimuspuolen aluksen harjoittavan kalastustoimintaa NAFO-sääntelyalueella, tällaisella aluksella suoritetaan pakollinen tarkastus sen ollessa vapaaehtoisesti sopimuspuolten satamassa. Saaliin purkaminen aluksesta tai sen jälleenlaivaus on kiellettyä, jos tarkastuksessa todetaan, että saalis on pyydetty NAFOssa vahvistettujen säilyttämis- ja valvontatoimenpiteiden vastaisesti. Vuonna 1998 pidettiin NAFOn 20. vuosikokous, jossa täsmennettiin merellä tapahtuvaa jälleenlaivausta ja havaintoja koskevia määräyksiä. Vuonna 1999 pidetyssä 21. vuosikokouksessa täsmennettiin valtiottomia aluksia koskevia määräyksiä. Myös yhteisö kannatti täysin näiden NAFO-toimenpiteiden hyväksymistä. Sen vuoksi on yhteisön edun mukaista, että ne pannaan ehdotetulla asetuksella täytäntöön yhteisössä. 99/0231 (CNS) Ehdotus: NEUVOSTON ASETUS muiden kuin Luoteis-Atlantin kalastusjärjestön (NAFO) sopimuspuolten lipun alla purjehtiviin aluksiin sovellettavista eräistä valvontatoimenpiteistä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen [1], [1] ottaa huomioon Euroopan parlamentin lausunnon [2], [2] sekä katsoo seuraavaa: (1) Euroopan yhteisö on sopimuspuolena Luoteis-Atlantilla harjoitettavaan kalastukseen liittyvää tulevaa monenkeskistä yhteistyötä koskevassa yleissopimuksessa, jäljempänä 'NAFO-yleissopimus' [3]. [3] EYVL L 378, 30.12.1978, s. 1. (2) NAFO-yleissopimuksessa määrätään alueellista yhteistyötä kalavarojen säilyttämisen ja hoidon alalla koskevista sopivista puitteista muun muassa perustamalla Luoteis-Atlantin kalastusjärjestö, jäljempänä 'NAFO', ja hyväksymällä ehdotuksia meren elävien luonnonvarojen säilyttämis- ja valvontatoimenpiteistä NAFO-sääntelyalueella, jolloin niistä tulee sopimuspuolia sitovia. (3) Muiden kuin NAFOn sopimuspuolten lipun alla purjehtivien alusten käyttäminen NAFOn toteuttamien säilyttämis- ja valvontatoimenpiteiden välttämiseksi on edelleen eräs niistä tekijöistä, jotka uhkaavat vakavasti kyseisten toimenpiteiden tehoa, ja tämän vuoksi se olisi estettävä. (4) NAFO on johdonmukaisesti pyytänyt niitä muita kuin sopimuspuolia, joita asia koskee, joko liittymään NAFOn jäseniksi tai soveltamaan NAFOssa vahvistettuja säilyttämis- ja valvontatoimenpiteitä, jotta ne täyttäisivät velvoitteensa sellaisten kalastusalusten osalta, joilla on oikeus purjehtia niiden lipun alla. (5) NAFO hyväksyi vuonna 1997 pidetyssä yhdeksännessätoista vuosikokouksessaan suunnitelman, joka tähtää siihen, että muiden kuin sopimuspuolten alukset noudattaisivat NAFOssa vahvistettuja säilyttämis- ja valvontatoimenpiteitä, ja jonka tavoitteena on varmistaa, etteivät muiden kuin sopimuspuolten alukset heikennä NAFOssa vahvistettujen säilyttämis- ja valvontatoimenpiteiden tehoa. (6) Tässä suunnitelmassa määrätään muun muassa, että havaittaessa muun kuin sopimuspuolen aluksen harjoittavan kalastustoimintaa NAFO-sääntelyalueella, tällaisella aluksella suoritetaan pakollinen tarkastus sen ollessa vapaaehtoisesti sopimuspuolten satamassa, ja että NAFO-sääntelyalueella harjoitettavan monilajikalastuksen osalta saaliin purkaminen ja sen jälleenlaivaus on kiellettyä, jos tarkastuksessa todetaan, että saalis on pyydetty NAFOssa vahvistettujen säilyttämis- ja valvontatoimenpiteiden sekä sopimuspuolten vahvistamien eräiden muiden vastaavanlaisten toimenpiteiden vastaisesti. (7) Vuoden 1998 syyskuussa pidetyssä NAFOn kahdennessakymmennessä vuosikokouksessa täsmennettiin merellä tapahtuvaa jälleenlaivausta ja havaintoja koskevia eräitä suunnitelman määräyksiä. (8) Vuoden 1999 syyskuussa pidetyssä NAFOn kahdennessakymmenennessäensimmäisessä vuosikokouksessa täsmennettiin valtiottomia aluksia koskevia määräyksiä. (9) Euroopan yhteisön perustamissopimuksen mukaan sisävesien ja satamien määräysvalta on jäsenvaltioilla. Kuitenkin niiltä osin kuin on kysymys muiden kuin sopimuspuolten sellaisten alusten pääsystä yhteisön satamiin, joiden on havaittu harjoittavan kalastustoimintaa NAFO-sääntelyalueella, on tarpeen säätää yhteisön tasolla yhdenmukaisista lisätoimenpiteistä, joilla täydennetään asetuksessa (ETY) N:o 2847/93 [4] säädettyjä toimenpiteitä ja varmistetaan, ettei tällaisten alusten toiminta yhteisön satamissa heikennä NAFOssa vahvistettujen säilyttämis- ja valvontatoimenpiteiden tehoa, [4] EYVL L 261, 20.10.1993, s. 1. Asetus sellaisena kuin se on viimeksi muutettuna asetuksella (EY) N:o 2846/98 (EYVL L 358, 31.12.1998, s. 5). ON ANTANUT TÄMÄN ASETUKSEN: 1 artikla Tässä asetuksessa sovelletaan seuraavia määritelmiä: (a) 'kalastustoiminnalla' tarkoitetaan kalastusta, kalanjalostustoimia, kalojen ja kalatuotteiden jälleenlaivausta ja kaikkea muuta kalastusta valmistelevaa tai siihen liittyvää toimintaa NAFO-sääntelyalueella; (b) 'NAFO-sääntelyalueella' tarkoitetaan NAFO-yleissopimuksen I artiklan 2 kohdassa tarkoitettua aluetta; (c) 'muun kuin sopimuspuolen aluksella' tarkoitetaan alusta, jonka on havaittu ja ilmoitettu harjoittavan kalastustoimintaa NAFO-sääntelyalueella ja i) joka purjehtii muun kuin NAFO-yleissopimuksen sopimuspuolena olevan maan lipun alla tai ii) jonka voidaan selvin perustein epäillä olevan vailla kansallisuutta. 2 artikla Saatuaan ilmoituksen NAFOn kansainväliseen keskinäiseen tarkastusohjelmaan määrätyn yhteisön tarkastajan tekemästä muun kuin sopimuspuolen alusta koskevasta havainnosta komissio toimittaa viipymättä kyseiset tiedot NAFOn sihteeristölle ja mahdollisuuksien mukaan myös havaitulle muun kuin sopimuspuolen alukselle ilmoittaen sille, että tiedot toimitetaan myös kaikille NAFO-yleissopimuksen sopimuspuolille ja kyseisen aluksen lippuvaltiolle. 3 artikla Komissio toimittaa viipymättä kaikille jäsenvaltioille kaikki havaintoa koskevat ilmoitukset, jotka se on saanut 2 artiklan mukaisesti tai NAFOn sihteeristöltä tai toiselta sopimuspuolelta. 4 artikla Yhteisön kalastusalukset eivät saa ottaa vastaan muun kuin sopimuspuolen aluksesta jälleenlaivattavia kaloja. 5 artikla 1. Jäsenvaltioiden on huolehdittava, että niiden toimivaltaiset viranomaiset tarkastavat jokaisen muun kuin sopimuspuolen aluksen, joka tulee asetuksen (ETY) N:o 2847/93 28 e artiklan mukaiseen nimettyyn satamaan. Aluksesta ei saa purkaa tai jälleenlaivata saaliita ennen kuin kyseinen tarkastus on tehty. 2. Jos tällaisessa tarkastuksessa havaitaan, että muun kuin sopimuspuolen aluksella on liitteissä I ja II lueteltuja lajeja, jäsenvaltion on kiellettävä kaikkien saaliiden purkaminen ja/tai jälleenlaivaus. 3. Tätä kieltoa ei kuitenkaan sovelleta, jos tarkastetun aluksen päällikkö tai hänen edustajansa todistaa kyseisen jäsenvaltion toimivaltaisten viranomaisten edellyttämällä tavalla, että _ aluksella olevat lajit on pyydetty NAFO-sääntelyalueen ulkopuolella tai _ aluksella olevat, liitteessä II luetellut lajit on pyydetty NAFOssa vahvistettujen säilyttämis- ja valvontatoimenpiteiden mukaisesti. 6 artikla 1. Jäsenvaltioiden on toimitettava komissiolle viipymättä kaikkien tarkastusten tulokset ja tarvittaessa tiedot tarkastuksen tulosten perusteella sovelletuista saaliiden aluksesta purkamista tai jälleenlaivausta koskevista kielloista. Näitä tietoja ovat muun muassa tarkastetun muun kuin sopimuspuolen aluksen nimi ja sen lippuvaltio, tarkastuspäivä ja -satama, saaliin purkamista ja/tai jälleenlaivausta koskevan kiellon perusteet tai, jos tällaista kieltoa ei sovelleta, 5 artiklan 3 kohdan mukaisesti esitetyt todisteet. 2. Komissio toimittaa nämä tiedot viipymättä NAFOn sihteeristölle ja mahdollisimman pian muun kuin sopimuspuolen tarkastetun aluksen lippuvaltiolle. 7 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tehty Neuvoston puolesta Puheenjohtaja LIITE I Luettelo säännellyistä lajeista Suomenkielinen nimi Tieteellinen nimi 1. Turska (Gadus morrhua) 2. Punasimput (Sebastes sp.) 3. Liejukampela (Hippoglossoides platessoides) 4. Ruostekampela (Limanda ferruginea) 5. Mustaeväkampela (Glyptocephalus cynoglossus) 6. Villakuore (Mallotus villosus) 7. Grönlanninpallas (Reinhardtius hippoglossoides) 8. Lyhyteväinen kalmari (Illex) (Illex illecebrosus) 9. Katkaravut (Pandalus sp.) LIITE II Luettelo sääntelyn ulkopuolisista lajeista Suomenkielinen nimi Tieteellinen nimi 1. Kolja (Melanogrammus aeglefinus) 2. Hopeakummeliturska (Merluccius bilinearis) 3. Suomuturska (Urophycis chuss) 4. Seiti (Pollachius virens) 5. Lestikala (Macrourus rupestris) 6. Silli (Clupea harengus) 7. Makrilli (Scomber scombrus) 8. Amerikanvoikala (Peprilus triacanthus) 9. Harmaasilli (Alosa pseudoharengus) 10. Kultakuore (Argentina silus) 11. Pitkäeväinen kalmari (Loligo) (Loligo pealei) 12. Merikissat (e.m.l.) (Anarchichas sp.) 13. Rauskut (e.m.l.) (Raja sp.)